	Komisijas 07.08.2026. atbilde uz ieinteresētā piegādātāja 06.08.2026. saņemto jautājumu.

Iepirkums: atklāts konkurss "Konteineru pārvadāšanas automašīnas piegāde", iepirkuma ID Nr. GEKO 2026/06/03 (turpmāk – Konkurss) 

	Ieinteresētā piegādātāja jautājums par tehniskajā specifikācijā izvirzīto prasību:
	Komisijas vērtējums, atbilde:

	Tehniskās specifikācijas sadaļa 7.2. “Bremžu sistēma” nosaka:

“Disku bremzes aizmugurē un priekšā.”


Pretendents ir veicis tirgus izpēti un konstatējis, ka specializētu smago kravas automašīnu segmentā ar iepirkumā prasītajiem parametriem, tai skaitā 6x6 pilnpiedziņu, paaugstinātu šasiju darbam bezceļu apstākļos, pilnu masu vismaz 35 000 kg un paredzēto ekspluatāciju sadzīves atkritumu poligonā, vairāki vadošie Eiropas šasiju ražotāji šādu konfigurāciju sērijveidā ražo tikai ar trumuļu bremzēm.


Vienlaikus trumuļu bremzes šādās ekspluatācijas kategorijās ir plaši izmantots un ražotāju paredzēts tehniskais risinājums, kas pilnībā atbilst Eiropas tipa apstiprinājuma (WVTA/COC) prasībām, nodrošina nepieciešamo bremzēšanas efektivitāti un ekspluatācijas drošību, kā arī ir īpaši piemērots smagiem bezceļu un poligonu darba apstākļiem, kur būtiska ir bremžu sistēmas aizsardzība pret netīrumu, dubļu, ūdens un abrazīvu materiālu iedarbību.


Pretendenta ieskatā prasība par disku bremzēm uz visām asīm nav tieši saistīta ar transportlīdzekļa funkcionālo pielietojumu un nepamatoti ierobežo iespējamo piegādātāju un šasiju ražotāju loku, tādējādi samazinot konkurenci iepirkumā. Turklāt prasības izpilde vairākos gadījumos nav iespējama objektīvu ražotāju tehnisko risinājumu dēļ, jo atbilstošā 6x6 konfigurācijā tiek piedāvātas tikai trumuļu bremzes.


Ņemot vērā minēto, lūdzam Pasūtītāju izvērtēt iespēju precizēt tehniskās specifikācijas prasību.

Priekšlikums:

Grozīt Tehniskās specifikācijas prasību, nosakot:

“Disku vai trumuļu bremzes priekšā un aizmugurē, atbilstoši transportlīdzekļa ražotāja sertificētam rūpnīcas izpildījumam un Eiropas tipa apstiprinājuma (WVTA/COC) prasībām.”

vai

Pieļaut 6x6 pilnpiedziņas šasiju ar trumuļu bremzēm uz visām asīm, ja transportlīdzeklis atbilst visām pārējām Tehniskās specifikācijas un spēkā esošo normatīvo aktu prasībām.


	Ņemot vērā, ka pirms Konkursa izsludināšanas tika organizēta apspriede ar potenciālajiem piegādātājiem, kuras laikā tika izteikts priekšlikums paredzēt iespēju disku bremzes aizstāt ar trumuļu bremzēm, kā arī ņemot vērā 2026. gada 6. augustā saņemto ieinteresētā piegādātāja rakstveida priekšlikumu par attiecīgu grozījumu veikšanu tehniskajā specifikācijā, Iepirkumu komisija izvērtēja minētos priekšlikumus.

Izvērtējot iesniegtos priekšlikumus, Iepirkumu komisija secināja, ka prasība par disku bremzēm nav objektīvi nepieciešama iepirkuma priekšmeta funkcionalitātes nodrošināšanai un tās saglabāšana var nepamatoti ierobežot piegādātāju konkurenci. Lai nodrošinātu Publisko iepirkumu likuma 2. pantā noteiktā mērķa ievērošanu, tostarp piegādātāju brīvu konkurenci, vienlīdzīgu un taisnīgu attieksmi pret tiem, Komisija nolēma veikt grozījumus Konkursa tehniskajā specifikācijā, svītrojot tās 7.2. apakšpunktā noteikto prasību par disku bremzēm.

